
Acum 10 ani, în 2014, guvernul PSD-PNL, condus de Victor Ponta, lansa un 
program ambițios de dotare a companiilor românești cu trenuri electrice și 
locomotive noi, la alţi zece ani după ultimele rame (cu motorizare Diesel, însă) 
cumpărate pentru calea ferată. Primul ministru a mers la Craiova, împreună cu 
ministrul transporturilor, Dan Șova, de unde s-a urcat în prima cursă a primei 
rame electrice feroviare românești, numită Hyperion. La debarcarea în București, 


Ponta s-a declarat încântat de calitatea trenului craiovean și a anunţat că România 
va produce rame electrice pentru compania sa naţională, CFR Călători. 


Simptomatic pentru puterea noastră de a duce un proiect până la capăt, au trecut 
atunci 10 ani, nimeni nu a urmărit proiectul respectiv. Dar, în schimb, s-a înfiinţat o 
nouă agenţie, numită pompos „de reformă feroviară”, cu scopul de a împărţi 
subvenţia către companiile feroviare care transportă pasageri, dar și de a cumpăra 
material rulant pentru acestea. Rezultatul: în ultimele 7 luni, România a luat două 
miliarde de euro din banii europeni alocaţi ţării noastre și i-a donat Poloniei. Sigur, 
nu direct și nici gratis, ci prin contracte și ca plată a unor trenuri și locomotive. 


Ministerul Transporturilor a semnat, în ultimele șase luni din 2023 și în ianuarie 
2024, contracte pentru livrarea unor trenuri în valoare de 9,9 miliarde de lei. 2 
miliarde de euro pentru 119 rame electrice plus 16 locomotive electrice(. ). 

Practic, România va cumpăra, cu bani europeni, 82 de trenuri electrice de la firma 
poloneză PESA , 37 de trenuri electrice de la compania franceză ALSTOM și încă 16 
locomotive electrice de la aceiași francezi. Au fost și încă sunt multe controverse 
legate de modul în care au fost organizate licitaţiile pentru atribuirea acestor 
contracte, au fost și contestări în instanţă a respectivelor atribuiri. Până la urmă, chiar 
dacă contractele atribuite PESA și ALSTOM sunt controversate și realizate la un preţ 
destul de ridicat, România va avea, ca niciodată, 119 trenuri electrice moderne de 
pasageri, care vor schimba în mod radical transportul feroviar de călători din această 
țară. 


Este, din acest punct de vedere, un mare pas înainte. Și dacă nu s-ar încăpăţâna 
prostește să încerce să cumpere și trenurile cu hidrogen prevăzute în PNRR, 
România ar mai putea cumpăra, de banii respectivi, încă un număr important de 
trenuri electrice. 


Ei bine, în toată această avalanșă de vești bune, un mic amănunt a trecut 
neobservat: toate trenurile noi cumpărate de guvernul nostru vor fi produse în... 


Polonia. Căci unele vor fi livrate de o firmă poloneză, iar celelalte vor fi produse de 
francezi tot în Polonia, la fabrica lor de acolo. Adică, mai pe românește, România a 
luat două miliarde de euro de la Uniunea Europeană pe care i-a transferat direct îr 
Polonia! Cinste polonezilor că au reușit să câștige atâţia bani, dar parcă ar fi fost 
normal ca ditamai națiunea industrială România, fostă mare producătoare de trenuri 
să fi fost capabilă măcar să participe la o astfel de licitaţie. Dar uite că nu s-a putut. 
Până la urmă asta este expresia cât se poate de vizibilă a modului stupid în care a 
fost condusă ţara noastră în ultimii 34 de ani. 


MALLURI, NU FABRICI 


Printre miniștrii Transporturilor care ar fi putut să facă măcar un plan pentru a 
produce în ţară o ramă electrică se numără cel mai gălăgios politician al nostru, 
Traian Băsescu, dar și prea puternicii lideri politici Sorin Grindeanu, Ludovic Orban, 
Cătălin Drulă, loan Rus, Radu Berceanu și Miron Mitrea, iar printre miniștrii 
Economiei îi regăsim pe marii baroni ai politicii noastre de după 1990, de la prea- 
bogatul Dan loan Popescu, la cel mai scump îmbrăcat bugetar al tuturor timpurilor, 
Radu Berceanu, până la candidatul la Nobel Varujan Vosganian și la Călin Popescu 
Tăriceanu. Nici marele umorist din portul Brăila, Mihai Tudose nu a lipsit din biroul 
de ministru la Economie. Și nici marele farsor al energiei din vremea lui lohannis, 
Virgil Popescu. Ei bine, toţi oamenii ăștia, care ne umplu televizoarele de peste 30 de 
ani, cu hăhăielile lor politicianiste, cu prea-plinul făpturilor lor, îmbrăcate în costume 
de mii de euro și încălțate în pantofi de zeci de mii de euro, toţi la un loc nu au fost 
capabili să pună la punct o schemă prin care ţara care i-a plătit cu milioane de euro 
și care i-a îmbogăţit să poată rămâne producător de trenuri. Atenţie, nici măcar nu 
vorbim despre înfiinţarea unei industrii noi, ci doar despre menţinerea și 
modernizarea capacităţilor existente. Și nici nu vorbim despre nave spaţiale sau 


rachete nucleare. Nu, oameni buni, vorbim despre locomotive și trenuri electrice. 
Sau cu motoare Diesel. 


Dar până în 2024, în România nu a fost deloc un deșert feroviar. 

Deja la sfârşitul anului 1969, uzina Electroputere de la Craiova atinsese ritmul maxim 
de fabricaţie de 150 de locomotive Diesel-electrice şi electrice pe an. Până în anul 
1989 au fost construite peste 1.400 de locomotive Diesel-electrice şi aproape 1.000 
de locomotive electrice. La Reşiţa, la UCMR, au fost fabricate anual 170 de motoare 
pentru locomotivele Diesel-electrice realizate la Craiova. În cazul Uzinei „23 August” 
ritmul maxim anual de producţie a fost stabilit la 80 de locomotive Diesel-hidraulice 
(tip BB, seria 040-DHC) şi 400 de motoare Diesel (de 350 şi 700 CP). 


De mulţi ani, pe locul fostei fabrici Electroputere din Craiova este un mall, cu zeci de 
magazine înăuntru, iar singura amintire a performanţelor de odinioară este o fabrică 
nouă, înființată de puţini inimoși după revoluţie și care produce astăzi locomotive 
electrice. Dar care a produs și trei rame electrice, care se află astăzi în exploatare. Și 
aici avem încă o dovadă a modului haotic cum a fost condusă această ţară în 
ultimii ani. 


Guvernul Ponta, guvern de coaliţie PNL-PSD, a promis, încă din 2012, că va 
cumpăra pentru calea ferată naţională peste 100 de trenuri electrice. Ca urmare a 
anunţului făcut chiar de premierul în funcţie, în anii următori, la Craiova, 

la Softronic, în anul 2013, s-a realizat primul tren electric românesc cu destinaţie 
feroviară, căci pentru metrou se produceau astfel de trenuri (rame) încă din anii 70. 


În ziua de 24 mai 2014, Victor Ponta, șeful guvernului în funcție, a călătorit cu trenul 
Hyperion, produs la Craiova, în prima călătorie a acestuia, de la Craiova la București. 
Foto Gov.ro 


Călătoria cu trenul produs de Softronic l-a îndemnat pe premier să declare 
următoarele: „realmente trenul oltenesc este la cel mai înalt nivel și se poate compara 
cu orice tren și am fost cu trenuri în Franța, în Germania, în Italia, in America, este 
exact la același nivel, acum rămâne ca noi să mai facem și infrastructură feroviară la 
nivelul celorlalți pentru că altfel degeaba ai trenuri atât de moderne că este foarte 
greu să le folosești la potenţialul lor." În călătoria respectivă, Ponta i-a avut alături pe 
vice-premierul de atunci, Liviu Dragnea, și pe ministrul Transporturilor, Dan Șova, 
căruia i-a sugerat să cumpere, pentru companiile feroviare românești, trenuri și 
locomotive produse la Craiova 


După guvernul Ponta, a venit guvernul Cioloș (tot o coaliție PSD-PNL, dar cu 
miniștri de linia a doua), urmat de guvernele Dragnea (PSD), Orban și Ciţu (PNL), 
iar din 2022 avem din nou guvern de coaliţie PSD-PNL. Care coaliţie, după nici 10 
ani, a renunţat definitiv la planul iniţial de a cumpăra trenuri electrice românești și 
a cumpărat trenurile produse în Polonia. Și locomotive produse tot acolo, în vreme 
ce locomotivele românești (fabricate tot la Craiova) sunt exportate în...Suedia, la un 
preţ de trei ori mai mic decât cel al locomotivelor ALSTOM importate de guvernul 
Ciolacu. Este adevărat că locomotivele fabricate la Craiova sunt de tipul CO-CO, adică 
cu șase osii, iar ministerul lui Grindeanu a cumpărat locomotive de tip B0-B0, adică 
cu patru osii. În lumea feroviară europeană, regula este că trenurile de călători, mai 
scurte și mai ușoare, merg cu locomotive cu patru osii, care pot dezvolta viteze 
medii mai mari, putând să intre cu viteză mai mare în curbe, luând „curbe mai 
strânse”. lar cum ministerul (de fapt, Autoritatea pentru Reformă Feroviară) cumpără 
locomotive pentru trenuri de călători, evident că a cerut unele de tip B0-B0. În 
schimb, fabrica de la Craiova produce locomotive cu șase osii, pe care le vinde către 
o companie suedeză de transport marfă. Aici Drulă și Grindeanu sunt perfect 
acoperiți de hârtii. 


Dar dacă România ar fi avut vreun plan, oricât de rudimentar, ca banii europeni 
pentru trenuri să rămână în ţară, Craiova ar fi produs de mult locomotive de 
tip BO-BO. 


Revenind la cei 10 ani scurși degeaba în domeniul materialului rulant din ţară să 
reținem că industria noastră nu este chiar așa inexistentă cum cred unii: fabrica de 
la Craiova are contracte solide pentru a-și vinde locomotivele, din păcate numai la 
export, fabrica de vagoane de marfă de la Arad exportă masiv vagoane, cea de 
vagoane de călători, tot de la Arad, produce niște tramvaie ultra-moderne pe care 
le vinde (greu) în ţară, iar la lași, la Pașcani, la Electroputere VFU, s-a dezvoltat un 
model de ramă Diesel (DMU), proiectată pentru a circula pe secţiile 
neelectrificate. Deci, industria, oameni buni, a investit și are produse noi, moderne, 
compatibile cu cele produse în Europa dezvoltată. 


Ce a făcut statul în schimb? Nimic. Sau chiar, dimpotrivă, a căutat să pună bețe în 
roate producătorilor români. În cei 10 ani scurși de la călătoria lui Ponta cu trenul 
Hyperion, ministrul Transporturilor sau cel al Economiei nu s-a gândit nici măcar o zi 
să-i strângă în jurul aceleiași mese pe producătorii români și să le dea un mesaj 


simplu: „Uite ce vrea statul român să cumpere, voi trebuie să vă coordonați să 
produceţi exact ceea ce vrem noi să cumpărăm. Și să ne spuneţi doar cum vă putem 
ajuta!”. Ţi-ai găsit. 


Guvernul, în loc să-și coordoneze programul de cumpărare cu industria 
românească, a creat celebra Agenţie pentru Reformă Feroviară. La cârma căreia au 
adus un absolvent de istorie, că unul de material rulant nu avea voie să 
numească... Și ce credeţi că face marea agenţie cu 40 de oameni care plimbă 
hârtii? Împarte banii de subvenție între companiile de călători, ceea ce putea 
foarte bine să facă și un program cât de simplu. Și mai cumpără agenţia 
reformatoare trenuri și locomotive pentru aceleași companii de călători. Dar în 
niciun caz unele produse în România, ci unele produse în... Polonia. 


Oare cei 40 de birocraţi reformatori s-or fi gândit vreodată să se coordoneze cu 
compatrioţii lor din industria feroviară, compatrioți care le plătesc salariile din 
exporturile pe care le fac? 


A, am uitat, statul mai face ceva. Și anume sabotează producătorul român de 
tramvaie, favorizând, în schimb, producătorii turci de tramvaie. Prin fosta primăriţă a 
Capitalei, promovată fix de aceeași echipă PNL-PSD Ilfov care l-a promovat și pe 
istoricul reformator al parcului de material rulant. Un amănunt extrem de interesant 
este și acela că primul gest făcut de actualul ministru al Transporturilor, Sorin 
Grindeanu, a fost acela să dispună autorizarea pe-repede-înainte, în doar două 
săptămâni, a tramvaiului turcesc cumpărat de orașul său, Timișoara. Ei, vedeţi că 
atunci când interesul lor comun o cere, psd-iștii se pot înfrăți și cu liberalii și cu usr- 
iștii? Numai cu ţara lor nu se potuni. 


NIMIC PENTRU COMPANIILE ROMÂNEȘTI 


Dar poate credeţi că a făcut ceva statul român pentru transportatorii de marfă, o 
piaţă dominată de companii private, construite de la zero și care sunt printre 
puţinele firme românești extinse și în afara graniţelor? Hai să vedem ce a făcut 
guvernul nostru pentru transportatorii care le plătesc salariile! 


În primul rând a lăsat calea ferată să rămână așa cum era în 1990. Tot 10 600 km 
de cale ferată, tot 2900 de km de cale ferată dublă și tot 4 000 km de cale ferată 
electrificată. În al doilea rând, a distrus orice competitivitate a transportului 


feroviar de marfă în raport cu cel rutier, căci anual a tot dat în folosinţă zeci de km 
de autostrăzi și cam niciun km de cale ferată. Astfel încât, doar 12% din marfa 
transportată în ţară este dusă pe calea ferată, iar 68% merge pe căile rutiere (20 
se transportă pe apă). Statul își menţine un monopol asupra infrastructurii 
feroviare (CFR), care este finanţat în proporție de două treimi prin taxele de utilizare 
a infrastructurii (TUI) plătite de operatorii de călători și o treime din taxele (TU!) 
plătite de către operatorii de marfă. 


pup reROVIAR ROMAN = 


În al treilea rând, statul percepe de la transportatorii feroviari o taxă de utilizare a 
infrastructurii mai mare decât în alte 20 de ţări din UE, precum Spania, Austria, 
Olanda, Polonia, Ungaria. Aici trebuie înţeles un lucru cât se poate de simplu: tax: 
de acces la infrastructura feroviară (TUl) nu se calculează în vreun mod savant, ci e. 
rezultă, pur și simplu, din acoperirea costurilor companiei de stat CFR, cea condusă, 
precum orice firmă de stat, prin metodele clasice: numiri cât se poate de politice, o 
armată imensă de birocraţi și angajări pe sistemul rude- prieteni-oameni de la 
partid. Chiar acum, guvernul Ciolacu se mai gândește să mai bată un cui în sicriul 
transportului feroviar, crescând valoarea TUI. Nicidecum reducând costurile CFR. Ei, 
dar poate vă întrebaţi pentru ce se plătesc taxe atât de mari către CFR. Pentru a 
obţine viteze cât mai mari, în vederea creșterii competitivităţii sectorului feroviar. 
Poate vreţi să știți și care sunt vitezele/performanţele recunoscute de CFR pentru 
anul 2022? lată-le: 


-viteza medie comercială a trenurilor de marfă a fost de 15.6 km /oră; 

-viteza medie comercială a trenurilor de călători a fost de 44.83 km / oră; 
-trenurile de marfă au înregistrat întârzieri totale de 40.1 milioane de minute; 
-trenurile de călători au înregistrat întârzieri totale de 4.3 milioane de minute; 


-la finalul anului 2022 erau în vigoare 378 de restricţii de circulaţie cu o lungime 
totală de 599 de kilometri. 


Pentru aceste viteze se plătesc acele taxe TUl uriașe. Orice alt comentariu devine, 
acum, inutil. 


Dar, culmea, statul român nu s-a mulțumit să dijmuiască transportatorii prin 
perceperea unor tarife uriașe de acces la calea ferată, dar le-a mai impus și un 
monopol privind alimentarea cu energie electrică. Prin lege, da, oameni buni în anul 
2024! Orice companie de transport feroviar este obligată să cumpere energia 
electrică de la un unic furnizor: Electrificare CFR, furnizor deținut, evident, tot de 
stat și condus fix după aceleași principii precum CFR și celelalte firme ale 

statului. Acum, haideţi să ne gândim simplu: de ce s-ar preocupa firma de stat 
Electrificare CFR de prețul cu care cumpără energia electrică, dacă oricum are 
monopol asupra acesteia în sistemul feroviar? Și iată cum transportul feroviar este 
sufocat lent, dar sigur, de un stat care ar fi trebuit să îl ajute. 


Bucla anti-feroviară românească este simplă: taxe mari și monopol asupra 
electricităţii — venituri mici ale transportatorilor- sume nominale mici încasate de 
stat- finanţare insuficientă a dezvoltării infrastructurii- viteze mici de circulaţie- 
volume mici de marfă și puţin călători-taxe mari și monopol asupra electricității- ș, 
bucla se reia. La nesfârșit! 


In acest sistem, un rezultat precum acela de a lua cu stânga două miliarde de euro 
de la UE și a le da , imediat, cu dreapta, polonezilor mi se pare cât se poate de 
normal și de firesc... 


+Klaus lohannis + Marcel Ciolacu /petrisor peiu 4PNL +Polonia 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

fost pomenită și Transilvania 

